CELEX: 32017R2095
Language: bg
Date: 2017-11-03 00:00:00
Title: Регламент (ЕС) 2017/2095 на Европейската централна банка от 3 ноември 2017 година за изменение на Регламент (ЕО) № 2157/1999 относно правомощията на Европейската централна банка да налага санкции (ЕЦБ/2017/34)

16.11.2017   
               
               
                  BG
               
               
                  Официален вестник на Европейския съюз
               
               
                  L 299/22
               
            РЕГЛАМЕНТ (ЕС) 2017/2095 НА ЕВРОПЕЙСКАТА ЦЕНТРАЛНА БАНКА
      от 3 ноември 2017 година
      за изменение на Регламент (ЕО) № 2157/1999 относно правомощията на Европейската централна банка да налага санкции (ЕЦБ/2017/34)
      
      УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
      като взе предвид Договора за функционирането на Европейския съюз, и по-специално член 132, параграф 3 от него,
      като взе предвид Устава на Европейската система на централните банки и на Европейската централна банка, и по-специално членове 34.3 и 19.1 от него,
      като взе предвид Регламент (ЕО) № 2532/98 на Съвета от 23 ноември 1998 г. относно правомощията на Европейската централна банка да налага санкции (1), и по-специално член 6, параграф 2 от него,
      като имат предвид, че:
      
                  (1)
               
               
                  Европейската централна банка (ЕЦБ) прилага Регламент (ЕО) № 2157/1999 на Европейската централна банка (ЕЦБ/1999/4) (2) за налагането на санкции в различните области на компетентността си, включително по-специално осъществяването на паричната политика на Съюза, функционирането на платежните системи и събирането на статистическа информация.
               
            
                  (2)
               
               
                  С Регламент (ЕС) № 795/2014 на Европейската централна банка (ЕЦБ/2014/28) (3) на ЕЦБ се възлага правомощията да налага санкции на операторите на системно важните платежни системи (СВПС) в случай на нарушение на регламента.
               
            
                  (3)
               
               
                  В областта на надзора на СВПС опитът, придобит при провеждането на първата комплексна оценка съгласно Регламент (ЕС) № 795/2014 (ЕЦБ/2014/28) показа, че е необходимо да бъдат направени някои изменения в Регламент (ЕО) № 2157/1999 (ЕЦБ/1999/4), за да се осигури възможността за ефективно налагане на санкции за надзорни нарушения.
               
            
                  (4)
               
               
                  По-специално, трябва да се изясни определението на компетентната национална централна банка с цел да се осигури съответствие с определението за компетентен орган в Регламент (ЕС) № 795/2014 (ЕЦБ/2014/28). Освен това е необходимо да се поясни съставът на вътрешното независимо звено за разследване с цел да се осигури, че то може да изпълнява разследващите си функции в областта на надзора върху платежните системи.
               
            
                  (5)
               
               
                  Поради това Регламент (ЕО) № 2157/1999 (ЕЦБ/1999/4) следва да бъде съответно изменен,
               
            ПРИЕ НАСТОЯЩИЯ РЕГЛАМЕНТ:
      Член 1
      Изменения
      Регламент (ЕО) № 2157/1999 (ЕЦБ/1999/4) се изменя, както следва:
      
                  1.
               
               
                  Член 1 се заменя със следния текст:
                  „Член 1
                  Определения
                  За целите на настоящия регламент терминът „компетентната национална централна банка“ означава националната централна банка на държавата членка, в чиято юрисдикция е извършено предполагаемото нарушение, а за нарушенията в областта на надзора върху системно важните платежни системи той означава централна банка от Евросистемата, която е определена за компетентен орган по смисъла на член 2, точка 5 от Регламент (ЕС) № 795/2014 на Европейската централна банка (ЕЦБ/2014/28) (*1). Другите използвани термини имат същото значение като посоченото в член 1 от Регламент (ЕО) № 2532/98.
                  
                     (*1)  Регламент (ЕС) № 795/2014 на Европейската централна банка от 3 юли 2014 г. относно надзорните изисквания за системно важните платежни системи (EЦБ/2014/28) (ОВ L 217, 23.7.2014 г., стр. 16).“"
						
               
            
                  2.
               
               
                  В член 1б параграф 1 се заменя със следното:
                  „1.   За целите на вземане на решение дали да започне процедура за нарушение съгласно член 2 и да упражни правомощията, установени в член 3, ЕЦБ създава вътрешно независимо звено за разследване (наричано по-долу „звено за разследване“), което се състои от разследващи служители, които изпълняват разследващите си функции, независимо от Изпълнителния съвет и Управителния съвет, и не участват в разискванията на Изпълнителния съвет и Управителния съвет. Разследващото звено се състои от разследващи служители с набор от подходящи познания, умения и опит.“
               
            
                  3.
               
               
                  В член 1б се вмъква следният параграф 1а:
                  „1а.   За разследвания на нарушения на Регламент (ЕС) № 795/2014 (ЕЦБ/2014/28) ЕЦБ може да назначава за разследващи служители: i) служители на ЕЦБ или на национална централна банка на държава членка, при условие че назначаването е прието от съответната национална централна банка; или ii) външни експерти, които действат въз основа на надлежно оправомощаване. ЕЦБ не може да назначава за разследващи служители членовете на Комитета за плащания и пазарна инфраструктура или служители на ЕЦБ или на национална централна банка на държава членка, които са участвали пряко в дейността на групата за оценка, която е извършила първоначалната оценка на надзора, в която е установено нарушение или са установени основания да се заподозре нарушение.“
               
            
                  4.
               
               
                  В член 8 се добавя следният параграф 3:
                  „3.   При преразглеждането Управителният съвет може:
                  
                              а)
                           
                           
                              потвърди решението на Изпълнителния съвет;
                           
                        
                              б)
                           
                           
                              измени решението на Изпълнителния съвет, като промени размера на налаганата санкция и/или основанията за нарушението;
                           
                        
                              в)
                           
                           
                              отмени решението на Изпълнителния съвет.“
                           
                        
            
                  5.
               
               
                  В член 10 се добавя следният параграф 4:
                  „4.   Настоящият член не се прилага по отношение на санкциите за нарушения на регламенти и решения на ЕЦЖ в областта на надзора на системно важните платежни системи.“
               
            Член 2
      Влизане в сила
      Настоящият регламент влиза в сила на двадесетия ден след деня на публикуването му в Официален вестник на Европейския съюз.
      
      
         Настоящият регламент е задължителен в своята цялост и се прилага пряко в държавите членки в съответствие с Договорите.
         Съставено във Франкфурт на Майн на 3 ноември 2017 година.
         
            
               За Управителния съвет на ЕЦБ
            
            
               Председател на ЕЦБ
            
            Mario DRAGHI
         
      
      
         (1)  ОВ L 318, 27.11.1998 г., стр. 4.
      
         (2)  Регламент (ЕО) № 2157/1999 на Европейската централна банка от 23 септември 1999 г. относно правомощията на Европейската централна банка да налага санкции (EЦБ/1999/4) (ОВ L 264, 12.10.1999 г., стр. 21).
      
         (3)  Регламент (ЕС) № 795/2014 на Европейската централна банка от 3 юли 2014 г. относно надзорните изисквания за системно важните платежни системи (EЦБ/2014/28) (ОВ L 217, 23.7.2014 г., стр. 16).